董孝子行
作者：劉黻
朝代：宋

paragraphs: 嵊有董孝子，父病刲其肝。
肝還猶可刲，一念充之難。
遺體戒毀傷，此毀乃爲完。
蕭條村落區，四顧藥餌艱。
親病日且革，不療何由安。
有父始有身，無父身奚存。
裂肝粥以進，果獲急證寬。
嗟哉古道闃，天紀紛夷殘。
訟讟滓官府，縣尹悲溢顔。
惓惓敦教化，各各還根元。
邑民以孝聞，莫喻心所歡。
大篇述梗概，詎侈詞藻繁。
託之剡山川，千古禮義宣。